Document ID: 31994R2381

Komisjoni määrus (EÜ) nr 2381/94,
30. september 1994,
millega muudetakse nõukogu põllumajandustoodete mahepõllundustootmist ning põllumajandustoodete ja toiduainete puhul sellele viitavaid märgiseid käsitleva määruse (EMÜ) nr 2092/91 II lisa
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 24. juuni 1991. aasta määrust (EMÜ) nr 2092/91 põllumajandustoodete mahepõllundustootmise ning põllumajandustoodete ja toiduainete puhul sellele viitavate märgiste kohta, [1] viimati muudetud komisjoni määrusega (EÜ) nr 1468/94, [2] eriti selle artiklit 13, ning arvestades, et:
mõned liikmesriigid on taotlenud teatavate määruse (EMÜ) nr 2092/91 II lisas puuduvate väetiste kandmist kõnealusesse lisasse, silmas pidades asjaolu, et need on praegu mahepõllunduses kasutusel kooskõlas teatavate ühenduse riikide mahepõllunduses tavapäraste tegevusjuhistega; kõnealuste taotlustega tutvumisel selgus, et artikli 7 lõike 1 punktis b nimetatud nõudeid täidetakse;
täpsustada on vaja ka teatavate määruse (EMÜ) nr 2092/91 II lisasse kantud väetiste kirjeldust, et tagada nende toodete laad ja päritolu;
on peetud vajalikuks täpsemalt määratleda teatavate väetiste kasutustingimused ning nende koostisele määruse (EMÜ) nr 2092/91 II lisasse kandmiseks esitatavad nõuded, et tagada selle määruse artikli 7 lõike 1 punktis b nimetatud nõuete täielik täitmine;
tuleks ette näha aeg nende toodete varu müümiseks, mis jäetakse välja määruse (EMÜ) nr 2092/91 II lisa A jaost;
käesolevas määruses ettenähtud meetmed on kooskõlas määruse (EMÜ) nr 2092/91 artiklis 14 nimetatud komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määruse (EMÜ) nr 2092/91 II lisa A jagu asendatakse käesoleva määruse lisaga.
Artikkel 2
Käesolev määrus jõustub seitsmendal päeval pärast selle avaldamist Euroopa Ühenduste Teatajas.
Enne käesoleva määruse jõustumiskuupäeva kehtinud määruse (EMÜ) nr 2092/91 II lisa A jaost välja jäetud tooteid võib varem kohaldatud tingimustel kasutada kuni olemasolevate varude ammendumiseni, kuid mitte kauem kui 1. juulini 1995.
Määruse (EMÜ) nr 2092/91 II lisa A jaos ettenähtud tooteid, mille kasutustingimused on enne käesoleva määruse jõustumiskuupäeva kehtinud tingimustest rangemad, võib varem kehtinud tingimustel kasutada kuni varude ammendamiseni, kuid mitte kauem kui 1. juulini 1995.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 30. september 1994

Labels: 3
17
6